Ishaq bin Rahawaih

Ishaq bin Ibrahim bin Makhlad bin Rahwaih Abu Ya'qub al-Hanzali al-Marwazi sè èkennal mènangka Ishaq bin Rahwaih panèka olama' Muslim Sunni, ahli hokom, muhaddis, mufassèr, bân ahli teologi. Sahabhât Ahmad bin Hanbal abârengè è parjhâlânanna ka'angghuy nyarè èlmo, bân Ishaq jhughân ghuruna Imam Bukhari sè èkasennengè saèngghâ Imam Bukhari bisa nyoson kètab Sahih al-Bukhari. È antara karya-karyana sè ghi' bâḍâ panèka al-Musnad, kompolan hadis sè èsoson sareng parawi sahabhât.

 Ghâris Katoronan 
Ishaq panèka asalla ḍâri suku Adnan ḍâri Bâni Tamim. Silsila sè samporna ècatet mènangka è bâbâ panèka:

Isḥāq bin Abī al-Ḥasan Ibrahim bin Mukhlad bin Ibrahim bin ʿAbdullāh bin Maṭar bin ʿUbaydullāh bin Ghālib bin ʿAbdul Wārits bin ʿUbaydullāh bin ʿAṭiyyah bin Murrah bin Kaʿb bin Hammām bin Asad bin Murrah bin ʿAmr bin Ḥanẓalah bin Mālik bin Zayd Manat bin Tamīm bin Murrah al-Ḥanẓalī al-Marwazī.

 Asal-Mowasal Nyamana 
Nyamana Ishaq panèka ampon abit aghâbây kabhingongan. Ibnu as-Sam’ani adhâbu jhâ’ nyamana ishaq panèka kodhuna èbaca ‘Rahuwaih’, namong èsebbhut ‘Rahawaih’, ropana karana malarat harkat ḍomma è attassa horop hâ’. Ibnu Khallikan abherri' osolan, 'Rahwaih' bân 'Rahuya'.

Cem-macem carèta jhughân notorraghi asal-mowasal nyamana Ishaq. È sèttong laporan, gubernur Thahiriyah, Abdallah bin Thahir, mènta katerrangan ḍâ' Ishaq ka'angghuy ajellasaghi asal-mowasal nyamana. Ishaq pas ajellassaghi jhâ' ramana lahèr nalèkana ajhâlân bân panèka sè dhâddhi sabbhâb jhulukan 'Rahuwi'.

Ibnu Khallikan abherri' vèrsi sè bhidhâ ḍâri carèta sè paḍâ. Ramana Ishaq lahèr è parjhâlânan ḍâ' Mekka. Ḍâlem bhâsa Persia, oca' ghâbây jhâlân panèka "rāh", bân "waih" artèna nemmo, saèngghâ artèna 'orèng sè ètemmoè è jhâlân'. "Ibnu Rahwaih" pagghun dhâddhi jhulughân, aropa'aghi jhulughân ghâbây toronanna.

 Sombher